Augustenborg slott

Augustenborg slott er et slottsanlegg i landsbyen Augustenborg på Als i Sønderborg kommune i Danmark. Slottet og byen er oppkalt etter hertuginne Augusta og slottet ga så igjen navn til hertugslekten Slesvig-Holsten-Sønderborg-Augustenborg som eide området i flere hundre år. 
Slottet er i dag eid av den danske stat og benyttes som psykiatrisk sykehus. 


== Slottets historie ==
Slottets historie går tilbake til 1600-tallet. I 1651 solgte kong Frederik III det gamle Stavnsbøl Birk til hertug Ernst Günther (1609–1689). Samme år giftet Günther seg med kusinen, prinsesse Augusta av Slesvig-Holsten-Glyksborg. Paret slo seg i første omgang ned i Sønderborg, men i 1660 ble den beste gården i det gamle Stavnsbøl nedlagt for å gi plass til et nytt herresete oppkalt etter hertuginnen. Siden forsvant resten av Stavnsbøl for å gi plass for en ny avlsgård m.m. Ved ytterligere oppkjøp fikk Ernst Günther utvidet godset på Als ganske betydelig.
Slottet ble oppført i et område hvor det tidligere hadde ligget et kloster. Slottet ble i de følgende generasjoner hovedresidens for hertugsslekten. Slottet ble etter hvert umoderne og ble revet under hertug Frederik Christian I for å gi plass til det nåværende anlegg i senbarokk stil. Byggearbeidene pågikk i årene 1770–1776.
Det siste medlemmet av slekten som bodde på slottet var hertug Christian August av Augustenborg, som tok aktivt del i treårskrigen på slesvig-holsteinernes side mot Danmark. Under krigshandlingene ble slottet beslaglagt av den danske hær, som i årene frem til 1864 benyttet huset som lasarett og kaserne. Etter den andre slesvigske krig 1863–1864, hvor Sønderjylland kom under tysk herredømme, ble Augustenborg lagt under den prøyssiske stat, som innredet slottet til kvinneseminar. I 1885 ble imidlertid slottet gitt tilbake til hertugslekten, men hertug Ernst Günther II foretrakk å bli boende på Gråsten slott og seminariet forble på Augustenborg. Etter gjenforeningen i 1920 overtok den danske stat hertugens sønderjyske besittelser. Etter langvarige diskusjoner om slottets fremtidige bruk ble det vedtatt i Rigsdagen i 1929 at slottet skulle benyttes som psykiatrisk sykehus. 
En stor del av slottet ble brukt som psykiatrisk sykehus frem til 2015. I 2016 opprettet Landbrugsstyrelsen en egen avdeling på slottet. 
Ved anleggets inngang finnes en utstilling som viser slottets, byens og hertugdømmets historie. Slottskirken er åpen for besøkende om sommeren, og i perioder blir det holdt omvisninger.
Christian Frederik (kong Christian VIII av Danmark) giftet seg med sin andre ektefelle Caroline Amalie på slottet 22. mai 1815. Slottet var hennes barndomshjem.
I parken som tilhører slottet står H.C. Andersens «Troldetræ» med innskrift.Deler av parken ble i 2009 gjort om til skulpturpark og kalles Augustiana skulpturpark.


== Eiere av Augustenborg slott ==

(1651–1689) Hertug Ernst Günther av Slesvig-Holsten-Sønderborg-Augustenborg
(1689–1701) Hertuginne Augusta av Glyksborg
(1701–1714) Hertug Frederik Vilhelm av Slesvig-Holsten-Sønderborg-Augustenborg
(1714–1754) Hertug Christian August I av Slesvig-Holsten-Sønderborg-Augustenborg
(1754–1794) Hertug Frederik Christian 1. av Slesvig-Holsten-Sønderborg-Augustenborg
(1794–1814) Hertug Fredrik Kristian II av Holstein-Augustenburg
(1814–1852) Hertug Christian August av Augustenborg
(1852–1864) Den danske stat
(1864–1885) Den prøyssiske stat
(1885–1921) Hertug Ernst Günther II av Slesvig-Holsten-Sønderborg-Augustenborg
(1921–)     Den danske stat


== Fredning ==
Augustenborg slott med omliggende bygninger, i alt åtte med hovedbygningen, ble fredet i 1921.


== Referanser ==


== Litteratur ==
Langslet, Lars Roar: Christian Frederik, Konge av Norge (1814), konge av Danmark (1839–48). Del II, J.W. Cappelens Forlag 1999 ISBN 82-02-18449-5
Ortmann, Jytte: Slotte og Herregårde i Danmark, Viborg 1994 ISBN 87-7600-006-0, s.79


== Eksterne lenker ==
(en) Augustenborg Slot – kategori av bilder, video eller lyd på Commons 
(en) Augustenborg Slot – galleri av bilder, video eller lyd på Commons 
Augustenborg slott hos Grænseforeningen
Augustiana skulpturpark